Efesus 5:22-25.
Long Efesus 4:17 aposel Pol i tok pinis long sios femili komyuniti olsem, “Yupela no ken i wokabaut moa olsem ol haiden Jentail manmeri.” Na long Efesus 4:23 em i skruim dispela tok olsem, “Nau tingting bilong yupela mas kamap nupela, na laip bilong yupela mas kamap nupela. Long wanem, God i bin mekim yupela kamap nupela lain manmeri bai yupela i stap olsem Em yet na laip bilong yupela bai i stap stretpela na holi olgeta.”
Long Efesus 5:22 – 6:4 Pol i tok yet long ol dispela samting, tasol long dispela hap em i makim pasin bilong man na meri insait long marit na pasin bilong pikinini bilong tupela insait long femili bilong tupela.
Na i olsem Pol i tok, “Long marit bilong yupela, yupela no ken i stap olsem ol haiden manmeri. Nau tingting bilong yupela long marit i mas kamap nupela, na laip bilong yupela long marit i mas kamap nupela. Long wanem, God i bin mekim yupela kamap nupela lain manmeri bai yupela i stap olsem Em yet na laip bilong yupela insait long marit bilong yupela bai i stap stretpela na holi olgeta.”
Nau bai yumi skelim toktok God i mekim long marit meri i stap insait long sios. Na long neks stadi bai yumi skelim toktok God i mekim long ol marit man. Na bihain long dispela bai yumi skelim toktok God i mekim long ol pikinini bilong femili bilong tupela marit. Em olsem na, nau yumi skelim Efesus 5:22-25.
Orait, bikpela het toktok nau moning yumi mas kisim i olsem….
Long sios bilong Krais, marit meri mas i stap aninit long lavim bilong man bilong em.
Sapos yu meri, na yu bin tanim bel na yu bilipim na trastim God long kisim bek yu long feitful wok bilong Jisas long diwai kros na yu bihainim Em, orait yu bilong sios femili komyuniti bilong God, na God i laik yu i stap aninit long lavim bilong man bilong yu (lukim lain 22).
Man bilong yu em i mas lavim yu olsem Jisas i lavim ol manmeri bilong sios na Em i lusim laip bilong Em bilong sevim laip bilong ol (lukim lain 23-25), na yu mas i stap aninit long dispela lavim bilong man bilong yu.
Long marit bilong ol sios femili komyuniti bilong God man em i het bilong meri bilong em wankain olsem Krais Em i Het bilong sios. Em olsem na man i mas lavim meri bilong em wankain olsem Jisas i lavim sios bilong Em. Wankain olsem yumi amamas bilong i stap aninit long lavim bilong Hetman bilong yumi bilong sios (Jisas), orait meri i ken i amamas bilong i stap aninit long lavim bilong hetman bilong femili bilong em (man bilong em).
Long sios femili bilong God tupela marit i no ken i stap olsem ol haiden marit manmeri i stap na bihainim pasin bilong ol haiden marit manmeri. Nogat. Tupela marit i no ken i stap olsem ol marit manmeri bilong ples na bihainim pasin bilong marit manmeri bilong ples. Nogat. Long sios femili bilong God man bai lavim meri bilong em olsem Jisas i lavim sios na i lusim laip bilong Em bilong baim bek laip bilong manmeri bilong sios, na meri bai amamas bilong i stap aninit long dispela kain lavim bilong man bilong em.
Yumi i laik bihainim BIKPELA, orait yumi bihainim dispela pasin long marit bilong yumi.
Nau mi laik stretim sampela rong tingting – dispela rong tingting em i tingting bilong manmeri bilong ples. Yumi no ken i bihainim tingting bilong ol manmeri long ples long marit bilong yumi, olsem na, yumi mas klia na yumi lusim dispela rong tingting. Mi makim 4-pela rong tingting bilong stretim.
1. Pol i no tok, olgeta meri mas i stap aninit long olgeta man.
Yumi no ken i tingim olsem, dispela tok long lain 22-24 i minim olsem, olgeta meri mas i stap aninit long olgeta man. Nogat. Pol i no mekim dispela toktok. Pol i tok tasol, meri mas i stap aninit long man bilong em yet insait long marit bilong em.
Narapela man em i no het bilong narapela meri. Nogat. Man em i het bilong meri bilong em tasol. Yupela meri, yupela i stap aninit long man bilong yupela yet na em tasol. Baibel i no tok long yupela i stap aninit long olgeta man. Nogat. Yu i stap aninit long man bilong yu yet.
Olsem na, yu tingim. Papa bilong yu em i no het bilong yu. Brata bilong yu em i no het bilong yu. Smolpapa bilong yu em i no het bilong yu. Yu no ken i stap aninit long papa bilong yu, o brata bilong yu, o ankol bilong yu. Nogat. God i tok, yu mas i stap aninit long man bilong yu. Man bilong yu em i het bilong yu.
Dispela tok long lain 22-24 i no minim olsem yupela olgeta meri mas i stap aninit long olgeta man. Nogat. Insait long marit tasol, man bai lavim meri bilong em olsem Jisas i lavim sios, na meri i amamas long i stap aninit long lavim bilong man bilong em. Man bilong em, em i het bilong em, na ol narapela man nogat.
2. Pol i no tok, man em i winim meri.
Dispela tok long lain 22-24 i no tok olsem, man em i bikpela samting na meri em i pipia samting i mas i stap aninit long lek bilong man. Nogat tru!
Sampela man i gat tingting nogut long sait bilong meri. Ol i tingim olsem, man em i nambawan samting na meri i no bikpela samting. Ol i mekim nogut olgeta long meri bilong ol bikos ol i tingim olsem meri i no bikpela samting olsem ol. Ol i tingim olsem man em i bikpela samting na meri i stap daun tumas long man.
Dispela kain tingting em i tingting bilong ol haiden manmeri.
Lukim toktok i stap long lain 22-24. “Man em i het bilong meri bilong em kain olsem Krais Em i het bilong sios.” Na Krais Em i het bilong sios femili olsem wanem? Lukluk gen long lain 22-24. “Sios em i bodi bilong Krais na Krais i bin mekim wok na sevim sios.” Krais Em i het bilong sios femili bikos Em i bin mekim wok bilong sevim sios femili. Krais Em i het bilong sios bikos Em i dai bilong mekim sios klin long ai bilong God. Krais Em i het bilong sios bikos God i bin makim Krais bilong lukautim sios.
Man em i het bilong meri wankain olsem Krais Em i het bilong sios femili. Man em i het bilong meri bikos God i makim man bilong lukautim meri. Long dispela as tasol man em i het bilong meri. Man em i het bilong meri bikos God yet i bin makim em bilong lukautim meri.
Man i no het bilong meri bikos man em i bikpela samting na meri i samting nating tumas. Nogat tru! Man i no het bilong meri bikos man i winim meri. Nogat tru! Man em i het bilong meri bikos God i bin makim man bilong lukautim meri, na dispela lukautim bai soim lukautim bilong Krais. Taim man i lavim meri bilong em olsem Jisas i lavim sios, orait em i soim lukautim pasin bilong Jisas.
Olsem na, man i no ken i tingting nogut long meri. Krais i no tingting nogut long meri. Nogat. Em i bin lusim laip bilong Em bilong sevim ol. Olsem na, yumi man yumi no ken i tingting nogut long meri bilong yumi. Yumi no ken i tingim meri i pipia samting na yumi man yumi winim ol meri. Nogat tru! God i putim yumi het bilong meri bilong lavim na lukautim em.
Krais i bin putim sios femili paslain long Em yet na Em i lusim laip bilong Em bilong sevim laip bilong sios femili. Dispela em i pasin bilong lavim. Na wankain olsem, yumi man, yumi mas putim meri bilong yumi paslain long yumi yet, na long dispela pasin yumi lavim em olsem Jisas i lavim sios. Yumi no ken i daunim em. Yumi no ken i kisim tingting nogut long em na yumi tingim olsem yumi winim meri. Nogat. Yumi mas lavim meri bilong yumi na putim em paslain long yumi yet.
3. Pol i no tok, meri i mas bihainim tok nogut bilong man bilong em.
Lukim lain 24 – yu gat wanem tingting – meri i mas bihainim olgeta samting bilong man bilong em, a? Meri i mas bihainim olgeta pasin bilong man bilong em, a? Meri i mas bihainim olgeta tok bilong man bilong em, a? Nogat.
Tingim. Sapos man bilong wanpela meri i laik stilim kopi bilong narapela man, orait meri i mas bihainim man bilong em na helpim em stilim dispela kopi o nogat? Nogat. God i tok pinis long yumi olgeta olsem, “Yupela no ken i stil moa. Nogat. Nau yupela mas wok bilong kamapim ol samting yu laik kisim.” Olsem na, meri i no ken i bihainim stil pasin bilong man bilong em. (Efesus 4:28.)
Na tu, sapos man i tokim meri olsem, “Yu no ken i harim tok bilong God.” Meri i mas bihainim dispela tok o nogat? Nogat. Man i mekim tok nogut, na meri i no ken i bihainim tok nogut.
Lukluk gen long lain 22. Pol i tok wanem? “Yupela meri i laik bihainim BIKPELA…..” Yumi mas save, meri i stap aninit long BIKPELA – BIKPELA i winim man bilong em na i paslain long man bilong em.
Olsem na, fes toktok meri i mas harim na bihainim em i tok bilong BIKPELA, trupela Het bilong em. Meri i mas i stap aninit long man bilong em long olgeta samting i no bagarapim na pundaunim tok bilong God.
Olsem na, sampela taim meri i ken i sakim tok bilong man bilong em. Long wanem? BIKPELA tru bilong meri em i Krais, i no man bilong em. Na sapos man i tokim meri long mekim sampela pasin Krais i hetim na Krais i tok “Yu no ken i mekim”, orait meri i mas harim na bihainim tok bilong Krais tasol na sakim tok bilong man bilong em.
Na tingim. Sapos man bilong meri i askim em long mekim sampela pasin i no holi na i no stretpela na i no pas long wei bilong Krais, orait man em i no lavim meri bilong em olsem Jisas i lavim sios femili. Nogat. Meri i mas bihainim man bilong em long olgeta samting i gutpela na i pas long lavim bilong Krais.
4. Pol i no tok, meri em i wokboi nating bilong man bilong em.
Sampela man i tingim olsem, meri em i wokboi nating bilong em. Ol i tingim olsem, meri i mas mekim wok bilong man na man i ken i stap nating na malolo na amamas. Ol i tingim olsem, God i givim wanpela wokboi nating tasol long ol.
Dispela em i wanpela rong tingting olgeta.
Tingim Adam na Ivi. God i bin givim wok long Adam pastaim (Jenesis 2:15) na bihain God i kamapim Ivi bilong helpim Adam long wok bilong em (Jenesis 2:18). Harim. God i bin givim wok long Adam bilong mekim. Na Em i givim Ivi bilong helpim em long dispela wok. Em i no givim Ivi bai Adam i ken i sindaun nating na meri i kisim na mekim olgeta wok bilong man. Nogat tru.
Adam em i lida bilong Ivi. Adam i save gohet long wok God i givim em long mekim na Ivi i bihainim Adam na helpim em long wok God i bin givim em.
Harim. Krais Em i het bilong sios femili komyuniti bilong Em. Krais Em i lida bilong sios femili. Krais i bin gohet long wok bilong soim yumi wei bilong God. Wanem pasin Krais i mekim, yumi sios femili yumi mas bihainim na mekim tu. Krais Em i lida bilong sios femili na Em i soim yumi long rait wei – Em i lidim yumi i go long rait wei bilong God.
Na wankain olsem, man em i het bilong meri – man em i lida bilong meri. Man i mas gohet long wok God i givim em long mekim na meri i mas i stap aninit long man na helpim em long dispela wok. Lida i save go paslain bilong soim wei. Olsem na, man i mas go paslain na soim wei.
Dispela em i pasin bilong lavim – man i go paslain na soim wei, na meri bai amamas long i stap aninit long dispela kain lavim.
Em olsem na man i no ken i sindaun nating na larim meri i mekim wok God i givim man long mekim. Dispela i no pasin bilong lavim. Nogat tru. Man i mas gohet, man i mas go paslain long wok, na meri i ken i amamas long bihainim lavim bilong man bilong em na helpim em long wok God i bin givim em.
Olsem na….
Yupela marit meri, sapos yupela laik bihainim BIKPELA, orait yupela mas i stap aninit long lavim bilong man bilong yupela. Dispela em i wei bilong marit bilong sios femili komyuniti bilong Krais.
Na sapos man bilong yu i bihainim wei bilong God na em i lavim yu olsem Jisas i lavim sios na Em i lusim laip bilong Em bilong baim bek laip bilong yumi bilong sios, orait bai yu kisim bikpela amamas stret na bai yu amamas nating long i stap aninit long man bilong yu.
Em tasol.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn